הויה (ארגון)

הֲוָיָה הוא ארגון ישראלי ללא מטרות רווח שעורך טקסי חיים (חתונות, אבלות, לידה וכו') לפי פרשנות יהודית חילונית-פלורליסטית. בנוסף מפעיל הארגון תוכניות לימודים והעשרה בנושא טקסי חיים יהודיים, וכן יוזם ועורך כנסים וסדנאות בנושא.

 אודות 
"הויה" הוקם בשנת 2006 כמיזם משותף לעריכת טקסים ברוח יהודית פלורליסטית על ידי שלושה ארגונים: המדרשה באורנים, מרכז בינה ומכון הטקסים החילוני. מטרת הארגון היא לקדם את פיתוחם של טקסי חיים ישראלים כך שיהיו רלוונטיים ונגישים לציבור החילוני בישראל ובעולם. הארגון עורך "טקסי חיים" - טקסי לידה, חתונה, בר מצווה, בת מצווה ואבלות - ברוח יהודית חילונית.

משנת 2016 פועלת הויה תחת תנועת ישראל חופשית, הפועלת למען חופש דת והפרדת הדת מהמדינה.

הארגון מחתן זוגות על ידי עורכי ועורכות טקסים שהוכשרו על ידי "הויה". "הויה" מחתן גם זוגות אשר מוגדרים על פי ההלכה היהודית כפסולי חיתון, בני זוג מדתות שונות, וכן בני זוג מאותו המין; התנאי היחיד הוא שבני הזוג אינם נשואים לאחרים.

הטקסים שנערכים על ידי עורכי הטקסים של "הויה" אינם מוכרים על ידי המדינה.

בנוסף מפעיל הארגון יחידה משפטית אשר נוצרה במטרה לתת מענה לזוגות שאינם יכולים או אינם רוצים להתחתן ברבנות. במסגרת היחידה ניתן להגיע לפגישת ייעוץ משפטי מוזלת בת 45 דקות עם עו"ד לענייני משפחה - לקבל מידע מהימן ועדכני על נישואים מחוץ לרבנות וכן לחתום על "תצהיר חיים משותפים" ולהנפיק תעודות "חיים משותפים" אשר מצהירות על זוג כידועים בציבור בפני גופים שונים (ביטוח לאומי, משרד הביטחון, משרד השיכון - דירה בהנחה)

מנהלת "הויה" היא מיכל גבע. ראשת היחידה המשפטית היט עו"ד ומגשרת לירן שוובר קידר, ויושב ראש הוא עופר קורנפלד. משרדי הארגון נמצאים בשאול המלך, תל אביב.

טקס יהודי חילוני
מטרת הארגון בעריכת הטקסים החילוניים הוא ליצור טקס שנובע מתוך התרבות החילונית ישראלית ומבטא ערכים המעוגנים בתוך תפיסת העולם הזו. השקפת העולם הנמצאת בבסיס הטקסים החילוניים כפי שמוגדרת על ידי הארגון מבוססת על ארבעה יסודות: הומניזם; ריבונות, כלומר זכותם וחובתם של כל אדם וכל קבוצה לקבוע את אורחות חייהם באופן עצמאי ובלתי תלוי; ריבוי פנים (או פלורליזם), כלומר יחס סובלני ויכולת קבלה של שוֹנוּת ומגוון אנושיים בין אנשים וקבוצות בחברה; ומודרניות, כלומר הבנה כי התבונה האנושית יכולה לחקור את הטבע, החברה והאדם.

כל עורך או עורכת טקס בארגון הוסמכו על ידיו לשמש כעורכי טקסים בקורס שמשכו שנה.

בית המדרש של הוויה
בית המדרש של ארגון הויה משמש ללימוד ופיתוח תפיסת עולמו של הארגון ושל עורכי הטקסים שלו בסוגיות שקשורות בתפקידם, תוכניהם ומקומם של טקסי החיים בחברה הישראלית.

הסוגיות העיקריות שנלמדות בבית המדרש:
 התכנים של טקסי החיים וסמליהם – רבדים סימבוליים, מיתיים והלכתיים.
 תהליכים זוגיים, משפחתיים וקהילתיים שמלווים טקסים של חיים - היבטים פסיכולוגיים, סוציולוגיים ואנתרופולוגיים.
 טקסים של חיים ומערכת החוק במדינת ישראל: סוגיות משפטיות שכרוכות בטקס הנישואין ובמוסד הנישואין; ברית זוגיות; ידועים בציבור; אמנות חברתיות; טקסים של לוויה אזרחיים וכיוצא בזה.
 תכנים הקשורים לחתונה יהודית חילונית בין מסורת לחידוש.
 מעברים בין הלכה, אגדה, נוהג וחוק.
 טקסים של חיים בתפיסותיהם של זרמים, קהילות ועדות שונות בחברה היהודית הישראלית.
 טקסים של חיים בזיקה למודלים מתחדשים של משפחות בישראל.
 מצוקתן של עגונות ומסורבות גט – הסכמי קדם נישואין ופתרונות אחרים.
 שאלות כלכליות וחברתיות שעולות סביב אירועי טקסי החיים.

תוכניות לימוד, הכשרה והעשרה 
 טקסים של חיים - תוכנית מחצבי"ם חיל חינוך
 הכשרת עורכי טקסים של אבלות בקהילה בשיתוף מטה התרבות הקיבוצי ורשת הקהילות המתחדשות
 הכשרת מנחי בר ובת מצווה בקהילה בשיתוף רשת קהילות שח"ף
 "נשים, טקסים ומגדר" - כנס בשיתוף ניגון נשים, בית התפוצות ואוניברסיטת ת"א
 תוכנית "משפחה נולדת" הכנה ללידה ברוח ישראלית בשיתוף החברה למתנ"סים
 סמינרי הכנה לזוגות לקראת חתונה – בשיתוף רשת הלל באוניברסיטאות ומכללת עלמא
 תוכניות לצעירים דוברי רוסית בשיתוף "פישקא קלאב"
 פורום נשים מובילות טקסים – בשיתוף ניגון נשים במדרשה באורנים

 ראו גם 
 משפחה חדשה

 לקריאה נוספת 
 רונן אחיטוב, ימי אדם: טקסי חיים יהודיים, משכל, 2007
 מוקי צור, מחזור החיים במשפחה חילונית בארץ, זמן יהודי חדש: תרבות יהודית בעידן חילוני - מבט אנציקלופדי: כרך רביעי יהודים ולא יהודים בזמן החדש, כתר, 2007 
 קישורים חיצוניים 
 אתר הויה
דר' דרור אסנת, הרהורים על טקס הנישואים היהודי בישראל 2010, באתר הארגון
 ט"ו באב בכיכר, אתר הקרן החדשה לישראל

הערות שוליים

קטגוריה:ישראל: ארגונים
קטגוריה:תרבות יהודית
קטגוריה:ארגונים החברים באיגוד ארגוני יהדות ישראלית